പുഴമൂലയില് വീണ്ടും കാട്ടാനകള് കാര്ഷിക വിളകള് നശിപ്പിച്ചു മേപ്പാടി: ഗ്രാമപഞ്ചായത്ത് പുഴമൂല, എരുമക്കൊല്ലി ഇരുപത്തിരണ്ട് എന്നിവിടങ്ങളിലെ ജനവാസമേഖലകളില് വീണ്ടും കാട്ടാനകള് നാശം വിതച്ചു. ഞായറാഴ്ച അര്ധരാത്രിക്കു ശേഷമാണ് രണ്ടു കാട്ടാനകള് ജനവാസ കേന്ദ്രങ്ങളിലിറങ്ങിയത്. കര്ഷകരുടെ തെങ്ങ്, കവുങ്ങ്, വാഴ, കാപ്പി മുതലായ വിളകള് വ്യാപകമായി നശിപ്പിച്ചു. വിവരമറിയിച്ചാലും അര്ഹിക്കുന്ന ഗൗരവത്തോടെ വനം അധികൃതര് പ്രശ്നത്തെ കാണുന്നില്ലെന്ന് നാട്ടുകാര്ക്ക് ആക്ഷേപമുണ്ട്.ആനകളെ നാട്ടില് നിന്ന് തുരത്താന് വേണ്ടത്ര ജീവനക്കാരില്ല, വാഹനമില്ല എന്നെല്ലാമുള്ള കാരണങ്ങള് പറഞ്ഞ് സ്ഥലത്തു വരാതെ ഒഴിഞ്ഞുമാറുകയാണ് പതിവെന്നും പ്രദേശവാസികള് ആരോപിച്ചു. ആനകളെ പ്രതിരോധിക്കാന് അടിയന്തര നടപടികള് വേണമെന്നാണ് ആവശ്യം. ഇരുളത്ത് കാട്ടാന കൃഷി നശിപ്പിച്ചുഇരുളം: ഓര്ക്കടവില് കാട്ടാനയിറങ്ങി വാഴകൃഷിയും നെല്കൃഷിയും നശിപ്പിച്ചു. തിങ്കളാഴ്ച രാത്രിയാണ് സംഭവം. കര്ഷകരായ ചെറുകുന്നേല് രാജേഷ്, രാഘവന് ഓര്ക്കടവ് എന്നിവരുടെ കുലച്ച ഇരുന്നൂറോളം വാഴകളാണ് കാട്ടാനകള് നശിപ്പിച്ചത്. കാട്ടാനശല്യം അതിരൂക്ഷമായി തുടരുന്ന ഓര്ക്കടവില് കൃഷി നശിപ്പിക്കുന്നത് പതിവാണ്. വാഴ, ഇഞ്ചി, നെല്ല് എന്നിവയാണ് പ്രധാനമായും ഓര്ക്കടവില് കൃഷി ചെയ്തുവരുന്നത്. കാട്ടാനകള് കൂട്ടത്തോടെ വയലിലിറങ്ങി നെല്ല്, ഇഞ്ചി കൃഷികള്ക്ക് വ്യാപക നാശം വരുത്തുകയാണ്. വായ്പയെടുത്തും മറ്റുമാണ് ഇവിടെ കര്ഷകര് കൃഷി ചെയ്തുവരുന്നത്. നിരന്തരമായി കാട്ടാനകളെത്തുന്നത് പ്രദേശത്ത് താമസിക്കുന്നവരെയും ഭീതിയിലാഴ്ത്തി. സന്ധ്യ മയങ്ങിയാല് ആളുകള് പുറത്തിറങ്ങാന് ഭയക്കുന്ന അവസ്ഥയാണുള്ളത്. പ്രദേശത്ത് വനം വകുപ്പ് കാവലേര്പ്പെടുത്തണമെന്നാണ് നാട്ടുകാരുടെ ആവശ്യം.